Ο γερμανικός Τύπος εστιάζει στην πρόταση δυσπιστίας της Νέας Δημοκρατίας κατά της κυβέρνησης λόγω της συμφωνίας Αθήνας και Σκοπίων στο ζήτημα της ονομασίας της ΠΓΔΜ. Κεντρικό πρόσωπο σχολιασμού είναι ο πρόεδρος της αξιωματικής αντιπολίτευσης Κυριάκος Μητσοτάκης. Σε ανταπόκρισή της από την Αθήνα η ηλεκτρονική έκδοση της Handelsblatt παρατηρεί ότι μετά από σχεδόν τρεις δεκαετίες φάνηκε ότι επιτεύχθηκε λύση στο ονοματολογικό. «Όμως τώρα ο Κυριάκος Μητσοτάκης τραβάει χειρόφρενο. Ο ηγέτης της συντηρητικής αντιπολίτευσης κατέθεσε πρόταση δυσπιστίας κατά του Τσίπρα στη βουλή».

Το δημοσίευμα επισημαίνει τη σπουδαιότητα της συμφωνίας που διαπραγματεύθηκαν οι πρωθυπουργοί της Ελλάδας και της ΠΓΔΜ, Αλέξης Τσίπρας και Ζόραν Ζάεφ αντίστοιχα, τον διεθνή έπαινο, αλλά και τις σοβαρές αντιδράσεις κατά της συμφωνίας στο εσωτερικό και των δύο χωρών.

Ο Κυριάκος Μητσοτάκης επιχειρεί να «στριμώξει» πολιτικά τον Αλέξη Τσίπρα, παρατηρεί η Handelsblatt

Εστιάζοντας στο πρόσωπο του προέδρου της Ν.Δ. σημειώνει ότι «ο Μητσοτάκης βρίσκεται σε δίλημμα. Από τη μία πλευρά θεωρείται φιλελεύθερος ρεαλιστής πολιτικός, ο οποίος δραστηριοποιείται εδώ και μεγάλο διάστημα για επίλυση του ονοματολογικού. Από την άλλη πιστεύει ότι πρέπει να λάβει υπόψη του τη δεξιά-εθνικιστική πτέρυγα της Νέας Δημοκρατίας. Ωστόσο με αυτήν την κίνηση απομονώνεται διεθνώς. Στα μάτια της Δύσης ο Μητσοτάκης εμφανίζεται με την πρόταση δυσπιστίας ως αρνητής που επιχειρεί να μπλοκάρει τη γεωπολιτικά σημαίνουσα πρόσδεση της Μακεδονίας στην ΕΕ και στο ΝΑΤΟ. Ούτως ή άλλως εντός της ΕΕ και μεταξύ των εταίρων της Ελλάδας στο ΝΑΤΟ υπήρχε ελάχιστη κατανόηση για τη συνεχιζόμενη επί δεκαετίες διαμάχη για την ονομασία. Ακόμη μεγαλύτερος ενδέχεται να είναι τώρα ο εκνευρισμός για το γεγονός ότι η συντηρητική αντιπολίτευση επιχειρεί να τορπιλίσει τη συμφωνία».

Ο γερμανός ανταποκριτής εκτιμά ότι «ο Μητσοτάκης παίρνει συνειδητά αυτό το ρίσκο», ελπίζοντας με την πρόταση μομφής να «στριμώξει» πολιτικά τον Αλέξη Τσίπρα, δεδομένης και της κατηγορηματικής άρνησης του κυβερνητικού εταίρου, των ΑΝΕΛ, να υπερψηφίσουν τη συμφωνία για την ονομασία. Ωστόσο, η σχετική ψηφοφορία στην ελληνική βουλή θα καθυστερήσει, υπογραμμίζει η Handelsblatt. Ως εκ τούτου «η προσπάθεια του Μητσοτάκη να ρίξει τον κυβερνητικό συνασπισμό του Τσίπρα με την πρόταση μομφής ενδέχεται να είναι καταδικασμένη σε αποτυχία. Αντί να διασπάσει την κυβέρνηση, η πρόταση δυσπιστίας θα την συσπειρώσει ακόμη περισσότερο», εκτιμά η εφημερίδα.

Για «διαμαρτυρία ενάντια στον συμβιβασμό που επιτεύχθηκε στη διαμάχη για την ονομασία» κάνει λόγο η Tageszeitung. Η εφημερίδα του Βερολίνου σημειώνει ότι ο πρόεδρος της ΠΓΔΜ «δεν θέλει να υπογράψει τη συμφωνία» ενώ «στην Ελλάδα προβάλλει αντίσταση η αντιπολίτευση». Όπως επισημαίνει μεταξύ άλλων η TAZ με αφορμή την πρόταση δυσπιστίας της ΝΔ, «η συντηρητική ελληνική αντιπολίτευση βάζει εμπόδια στον δρόμο προς την επίτευξη συμφωνίας στο ονοματολογικό».

Θα δοθεί «ακόμη κάτι μικρό» στην Ελλάδα

Εξακολουθεί να κρατάει κλειστά τα χαρτιά του ο Όλαφ Σολτς

Με μια αόριστη δήλωση φέρεται να απάντησε ο γερμανός υπουργός Οικονομικών Όλαφ Σολτς όταν ρωτήθηκε σχετικά με πιθανές χρηματοδοτικές παραχωρήσεις προς την Ελλάδα στο πλαίσιο συνεδρίασης της επιτροπής Προϋπολογισμού της γερμανικής βουλής. Αυτό υποστηρίζει ρεπορτάζ της Süddeutsche Zeitung, η οποία επικαλείται συμμετέχοντες στην εν λόγω συνεδρίαση. Σύμφωνα με την αρθρογράφο, στη συζήτηση που διήρκεσε πάνω από δύο ώρες «σε αντίθεση με τον προκάτοχό του, Βόλφγκανγκ Σόιμπλε, που μιλούσε πάντοτε με ορμητικότητα, ο Όλαφ Σολτς περιορίστηκε σε συγκρατημένες, γενικόλογες εξηγήσεις. Όπως ελέχθη την Πέμπτη (σ.σ. σήμερα από συμμετέχοντες) δεν γνωρίζουμε εάν ο υπουργός πράγματι δεν έχει λάβει ακόμη αποφάσεις, για παράδειγμα σχετικά με τις απαραίτητες μεταρρυθμίσεις στην ευρωζώνη ή στο θέμα της ελάφρυνσης του ελληνικού χρέους. Ή εάν ενδεχομένως οι ασαφείς δηλώσεις οφείλονταν σε σκέψεις τακτικής».

Σύμφωνα με το δημοσίευμα, ο γερμανός υπουργός Οικονομικών δεν άνοιξε τα χαρτιά του σε σχέση με το τι προτίθεται να πράξει σε σειρά ζητημάτων, λέγοντας σύμφωνα με συμμετέχοντες στη συνεδρίαση ότι βρίσκεται σε εξέλιξη «μια διαδικασία πολιτικής διαμόρφωσης. (…) Το ίδιο ισχύει και για το θέμα της Ελλάδας και την πιθανή χρηματοδοτική βοήθεια. Θα υπάρξει 'ακόμη κάτι μικρό' (σ.σ. για την Ελλάδα), σημείωσε ένας συμμετέχων καταγράφοντας την απάντηση του υπουργού».

Η εφημερίδα του Μονάχου σημειώνει ότι «πολλοί δεν μπορούν να πιστέψουν τον ισχυρισμό του Όλαφ Σολτς ότι δεν έχει λάβει αποφάσεις. Πολύ περισσότερο εκτιμούν ότι ο υπουργός θέλει να μεταθέσει το χρονικό σημείο επίδοσης των εγγράφων που ζητεί η γερμανική αντιπολίτευση. Σύμφωνα με απόφαση του Ομοσπονδιακού Συνταγματικού Δικαστηρίου, η κυβέρνηση πρέπει να κοινοποιεί τα έγγραφα και να ενημερώνει το κοινοβούλιο όταν έχει διαμορφώσει τις απόψεις της. Όταν λέει ο Σολτς ότι 'ακόμη δεν έχει αποφασιστεί τίποτα' αυτή η υποχρέωση βεβαίως δεν υφίσταται».

«Νέο πακέτο λιτότητας για την Ελλάδα»

Υπερψηφίστηκε στην ελληνική βουλή το νέο πολυνομοσχέδιο με πρόσθετα μέτρα λιτότητας

Ο γερμανικός Τύπος αναπαράγει την είδηση της ψήφισης του πολυνομοσχεδίου από την ελληνική βουλή για το κλείσιμο της τέταρτης αξιολόγησης. Η Frankfurter Allgemeine Zeitung κάνει λόγο για «νέο πακέτο λιτότητας για την Ελλάδα», επισημαίνοντας ότι στόχος της ελληνικής κυβέρνησης είναι «να ανοίξει τον δρόμο για την εκταμίευση της τελευταίας δανειακής δόσης».

Η εφημερίδα της Φραγκφούρτης γράφει μεταξύ άλλων ότι στα μέτρα που περιλαμβάνει το πολυνομοσχέδιο «συγκαταλέγονται περικοπές συντάξεων, μείωση του αφορολόγητου ορίου στα εισοδήματα και μια νέα βάση υπολογισμού για τον φόρο ακινήτων».

Η FAZ παραπέμπει στο προσεχές Eurogroup της 21ης Ιουνίου και σημειώνει ότι «λέγεται πως η Ελλάδα πρόκειται να λάβει ακόμη ένα ποσό δανείου ύψους 10 έως 15 δις ευρώ».

Άρης Καλτιριμτζής